ریلوے کی وزارت
وزیر اعظم جناب نریندر مودی نے حکومت میں نئے بھرتی ہونے والوں کو 71,000 سے زیادہ تقرری نامے تقسیم کیے
مرکزی وزیر جناب راؤ صاحب پاٹل دانوے نے گُنٹکل کے مقام پر نئے بھرتی ہونے والے منتخبہ افراد کو براہ راست تقرری نامے سونپے
وزیر اعظم جناب نریندر مودی نے آج گُنٹکل سمیت 45 مقامات پر ویڈیو کانفرنسنگ کے ذریعے قومی سطح پر نئےبھرتی ہونے والے 71,000 سے زیادہ اہلکاروں کو تقرری نامے تقسیم کئے۔ گُنٹکل میں، ریلوے اور کوئلہ اور کانوں کے مرکزی وزیر مملکت جناب راؤ صاحب پاٹل دانوے نے گُنٹکل میں ایک تقریب میں روزگار میلے کے چوتھے مرحلے کے تحت مختلف سرکاری محکموں اور تنظیموں میں نئے بھرتی ہونے والوں کو براہ راست تقرری نامے سونپے۔ گُنٹکل کے رکن اسمبلی جناب وائی وینکٹراما ریڈی، ڈویژنل ریلوے مینیجر، گُنٹکل ڈویژن جناب کے وینکٹرامنا ریڈی اور مختلف سرکاری وزارتوں کے دیگر سینئر افسران نے بھی اس پروگرام میں شرکت کی۔
اجتماع سے خطاب کرتے ہوئے، وزیر اعظم جناب نریندر مودی نے نئے تعینات ہونے والوں اور ان کے اہل خانہ کو مبارکباد دی اور ان کے مستقبل کے لیے نیک خواہشات کا اظہار کیا۔ انہوں نے کہا کہ حکومت ،ترقی یافتہ ملک کے خواب کو حاصل کرنے کے لیے نوجوانوں کو بہترین مواقع فراہم کرنے کے لیے پرعزم ہے۔ وزیراعظم نے اس بات کو اجاگر کیا کہ ملک بھر میں سرکاری بھرتیوں کا عمل تیز رفتاری سے جاری ہے۔ انہوں نے کہا کہ یہ روزگار میلہ قوم کے نوجوانوں کے تئیں ہماری وابستگی کا ثبوت ہے۔
وزیر اعظم نےاس بات کابھی ذکر کیا کہ پچھلے نو سالوں سے، ہندوستان نے پیش قدمی پر مبنی ایک فعال انداز اپنایا ہے اور اس کے نتیجے میں روزگار کے مزید مواقع پیدا ہورہے ہیں۔ ’’آتم نربھر بھارت ابھیان‘‘ کا ذکر کرتے ہوئے، انہوں نے کہا کہ ہندوستان نے سیٹلائٹ سے لے کر نیم تیز رفتار ٹرینوں تک نمایاں ترقی حاصل کی ہے۔ انہوں نے کہا کہ گزشتہ 8-9 سالوں میں ہندوستان میں 30,000 سے زیادہ ایل ایچ بی کوچز تیار کیے گئے ہیں۔انہوں نے مزید کہا کہ ان کوچز کے لیے ٹیکنالوجی اور خام مال کی بدولت ہندوستان میں ہزاروں ملازمتیں پیداہوئی ہیں۔ وزیر اعظم نے کہا کہ 2014 سے قبل صرف 20,000 کلومیٹرٹریک کی ہی برق کاری کی گئی تھی جب کہ گزشتہ نو سالوں میں 40,000 کلومیٹر ریلوے لائنوں کی برق کاری کی جاچکی ہے۔
گُنٹکل میں خطاب کرتے ہوئے، مرکزی وزیر مملکت جناب راؤ صاحب پاٹل دانوے نے مرکزی حکومت کے نئے بھرتی ہونے والوں اور ان کے اہل خانہ کو قوم کی خدمت کا موقع ملنے پر مبارکباد دی۔انہوں نے ملک کے نوجوانوں کو ترقی اور روزگار کے بہتر مواقع فراہم کرنے پر وزیر اعظم کا شکریہ ادا کیا۔ انہوں نے بتایا کہ مرکزی حکومت نے نوجوانوں کو 12 لاکھ سرکاری نوکریاں فراہم کرنے کا ہدف مقرر کیا ہے اور بھرتی کا یہ عمل شفاف طریقے سے کیا جا رہا ہے۔
اس کے علاوہ جناب راؤ صاحب پاٹل دانوے نے کہا کہ، آج مرکزی حکومت کے محکموں جیسے ریلوے، محکمہ ڈاک اوراعلیٰ تعلیم وغیرہ کے شعبوں میں مختلف عہدوں کے لیے منتخب امیدواروں کو تقرری کے خطوط پیش کیے جا رہے ہیں۔تیز رفتار اقتصادی ترقی کو یقینی بنانے کی غر ض سے اعلیٰ اخلاقی معیارات والی موثر افرادی قوت کی ضرورت ہے تاکہ طے شدہ اہداف کی حصولیابی کی جاسکے۔ مرکزی حکومت کی اس شروعات کے ساتھ، دنیا بھر میں معروف کمپنیاں اپنی شاخیں قائم کرنے کے لیے ہمارے ملک کی طرف دیکھ رہی ہیں۔
انہوں نے یہ بھی کہا کہ نوجوان افرادی قوت کو صحیح طریقے سے استعمال کرنے سے ،ہمارا ملک اقتصادی طور پر مضبوط ہوگا۔ صنعتی شعبے کی ضرورت کے مطابق، ہنر مندی کی تربیت کو معاشرے کے تمام طبقات تک آزادانہ طور پر فراہم کیا جا رہا ہے۔انہوں نے اس بات پر خوشی کا اظہار کیا کہ خواتین کی قیادت کی نمائندگی میں اضافے کے ساتھ ساتھ بچیوں کی تعلیم میں زبردست اضافہ ہوا ہے۔ان پیش رفتوں کے ساتھ، انہوں نے اس اعتماد کا اظہار کیا کہ ہم مستقبل قریب میں 50 کھرب ڈالرز کی معیشت بن سکتے ہیں۔ اب پوری دنیا ہماری طرف ’’وِشو گرو‘‘ کی طرح دیکھ رہی ہے۔ ظاہر ہے کہ اس سال ہندوستان جی20 چوٹی کانفرنس کی میزبانی کررہا ہے اور ’واسودیو کٹمبکم‘ پر پختہ یقین رکھتے ہوئے، ہمارا ملک عالمی مسائل کے حل تلاش کرنے کے لئے مدد فراہم کر رہا ہے۔ انہوں نے اس امید کا اظہار کیا کہ نئے بھرتی ہونے والے افراد، اپنے فرائض کو کارگر اور موثر انداز میں انجام دیں گے اور ملک کی ترقی میں حصہ لیں گے۔